AZ ELSŐFOKÚ BÍRÓSÁG ÍTÉLETE
(fellebbezési tanács)
2007. július 5.
T‑247/06. P. sz. ügy
Carlos Sanchez Ferriz
kontra
az Európai Közösségek Bizottsága
„Fellebbezés – Közszolgálat – Tisztviselők – Szakmai előmeneteli jelentés – 2003. évi értékelési időszak – Megalapozatlan fellebbezés”
Tárgy: Az Európai Unió Közszolgálati Törvényszékének (második tanács) az F‑19/05. sz., Sanchez Ferriz kontra Bizottság ügyben 2006.
június 28‑án hozott ítélet (EBHT‑KSZ 2006., I‑A‑1‑41. és II‑A‑1‑135. o.) ellen benyújtott, annak hatályon kívül helyezése
iránti fellebbezés.
Határozat: Az Elsőfokú Bíróság a fellebbezést elutasítja. Az Elsőfokú Bíróság Carlos Sanchez Ferrizt kötelezi a jelen eljárás költségeinek
viselésére.
Összefoglaló
Tisztviselők – Értékelés – Szakmai előmeneteli jelentés
(Személyzeti szabályzat, 43. cikk)
Az egyenlő bánásmód elve akkor sérül, ha személyek két csoportját – amelyek jogi és ténybeli helyzete között nincs lényeges
eltérés – eltérő módon kezelik, vagy eltérő helyzeteket azonos módon kezelnek.
Nem tekinthető az egyenlő bánásmód elve megsértésének az, ha a szakmai előmeneteli jelentés különböző rovataiban szereplő
pontok súlyozását előíró szabály alkalmazása miatt az e jelentés valamely rovatában azonos pontszámmal rendelkező két tisztviselő
a más rovatokban kapott pontok hozzáadásakor összességében eltérő pontszámot kap, mivel ez a különbség mutatja meg, hogy e
tisztviselők más rovatok tekintetében nincsenek azonos helyzetben. Ugyanezt a következtetést kell levonni abban az esetben
is, amikor az e rovatok valamelyikében eltérő pontszámot szerzett két tisztviselő összességében azonos pontszámot kap a többi
rovatban szerzett pontok hozzáadása után.
(lásd a 36. és 37. pontot)
Hivatkozás: az Elsőfokú Bíróság T‑18/89. és T‑24/89. sz., Tagaras kontra Bíróság egyesített ügyekben 1991. február 7‑én hozott
ítéletének (EBHT 1991., II‑53. o.) 68. pontja; T‑219/02. és T‑337/02. sz., Lutz Herrera kontra Bizottság egyesített ügyekben
2004. október 28‑án hozott ítéletének (EBHT‑KSZ 2004., I‑A‑319. o. és II‑1407. o.) 93. pontja; T‑43/04. sz., Fardoom és Reinard
kontra Bizottság ügyben 2005. október 25‑én hozott ítéletének (EBHT‑KSZ 2005., I‑A‑329. o. és II‑1465. o.) 42. pontja; T‑47/04. sz.,
Milbert és társai kontra Bizottság ügyben 2006. november 28‑án hozott ítéletének (EBHT‑KSZ 2006., I‑A‑2‑281. o. és II‑A‑2‑1455. o.)
53. pontja.